b'\n_START_ARTICLE_\nFH-70\n_START_SECTION_\nPovijest\n_START_PARAGRAPH_\nFH-70 je zajedni\xc4\x8dki projekt Ujedinjenog Kraljevstva, Njema\xc4\x8dke i Italije. Najprije su UK i Njema\xc4\x8dka 1968. godine zapo\xc4\x8dele s pregovorima te su dogovorile zajedni\xc4\x8dki razvoj 155\xc2\xa0mm vu\xc4\x8dne haubice. Italija se projektu priklju\xc4\x8dila 1970. godine. Glavni zahtjevi postavljeni pred FH-70 bili su velika brzina ga\xc4\x91anja (\xc5\xa1est granata u minuti), veliki domet (24 \xe2\x80\x93 30\xc2\xa0km) i velika ubojita mo\xc4\x87 na svim udaljenostima. Tako\xc4\x91er, trebala je imati pogonski agregat (APU) te biti kompatibilna sa svim 155\xc2\xa0mm streljivom iz NATO obitelji. Time je trebala zamijeniti britanske topove kalibra 140\xc2\xa0mm i ameri\xc4\x8dke haubice M114 u naoru\xc5\xbeanju ovih dr\xc5\xbeava._NEWLINE_Tako je britanskom Vickersu dodijeljen dizajn vu\xc4\x8dne haubice a njema\xc4\x8dki Rheinmetall je trebao razviti APU agregat i ciljnik. Kraljevski institut za istra\xc5\xbeivanje i razvoj naoru\xc5\xbeanja (RARDE) bio je odgovoran za razvoj HE projektila i sustava punjenja._NEWLINE_Prvih \xc5\xa1est prototipova dovr\xc5\xa1eno je tijekom 1969. i 1970. Do 1976. godine razvijeno je ukupno 19 testnih prototipova prije nego \xc5\xa1to je oru\xc5\xbeje u\xc5\xa1lo u uporabu. U kona\xc4\x8dnici je razvijena moderna vu\xc4\x8dna haubica \xc4\x8dija je cijev duga\xc4\x8dka 39 kalibara odnosno 6.022\xc2\xa0mm i opremljena s plinskom ko\xc4\x8dnicom i poluautomatskim klinastim zatvara\xc4\x8dem. Haubica ima ugra\xc4\x91en pogonski agregat koji joj omogu\xc4\x87ava samostalno kretanje brzinom 8\xe2\x80\x9316\xc2\xa0km/h, ovisno o terenu._NEWLINE_Haubicu mo\xc5\xbee vu\xc4\x87i vozilo max. brzinom od 100\xc2\xa0km/h a dok ju putem zra\xc4\x8dnog transporta mogu prenositi teretni zrakoplov C-130 Hercules ili helikopter CH-47 Chinook gdje je top pri\xc4\x8dvr\xc5\xa1\xc4\x87en na podvozje letjelice._NEWLINE_Kada je 1976. uvedena u uporabu, Njema\xc4\x8dka je naru\xc4\x8dila 216 haubica, Italija 164 a Velika Britanija njih 71.'